છેલ્લા લગભગ બે દાયકાથી જ્યારે પણ ચુંટણી આવે છે નેતાઓને રામ યાદ આવે છે. પ્રાચીન સમયમાં રામના નામે પથ્થર તરી જતા હતા, એટલે એનો મતલબ એવો નથી કે નેતાઓ પણ તરી જશે, પણ નેતાઓ પાસે તેનો પણ વિકલ્પ ઉપલબદ્ધ છે. જ્યારે લાગે કે એકલા રામના નામથી નાવ તરે તેમ નથી, એટલે હિંદુત્વના અન્ય મુદ્દાઓ ઉપલબ્ધ જ હોય છે. ઉદારહણ જોઈએ તો ૨૦૦૨માં ઉત્તર પ્રદેશ વિધાનસભાની ચુંટણી પહેલા અયોધ્યામાં વિશ્વ હિંદુ પરિષદે ‘શિલા પુજન’ અભિયાન ચલાવ્યુ, ૨૦૦૪ની લોકસભાની ચુંટણી પહેલા ‘ચાલો અયોધ્યા’ અભિયાન ચાલ્યુ, વર્ષ ૨૦૦૭ની ઉત્તર પ્રદેશ વિધાનસભાની ચુંટણી પહેલા ‘રામ પ્રતિમા પુજન’ અભિયાન, ૨૦૧૨માં ઉત્તર પ્રદેશ વિધાનસભાની ચુંટણી પહેલા અયોધ્યામાં ‘રાષ્ટ્રીય સંત સમ્મેલન’નુ આયોજન, ૨૦૧૪ની લોકસભાની ચુંટણી પહેલા અયોધ્યામાં ૮૪ કોસી પરિક્રમા કરવામાં આવી, સપ્ટેમ્બર ૨૦૧૪માં ઉત્તર પ્રદેશ પેટાચુંટણી પહેલા ‘લવ જેહાદ’ અને ‘ઘર વાપસી’ જેવા મુદ્દઓ ગુંજતા સંભળાયા અને હવે ફરી રામ નામ ગુંજી રહ્યુ છે. કારણ સ્પષ્ટ છે, ઉત્તર પ્રદેશ વિધાનસભાની ચુંટણી નજીક છે.